再用前韵謝張濟之見和
作者：王之道
朝代：宋

paragraphs: 我欲訪蓬萊，長笑挹浮丘。
此身插兩翼，泠然御颼飀。
樓臺聳瓊瑶，草木叢珠球。
周旋於其間，不知塵世憂。
願言久未遂，俛仰今白頭。
茅齋夜飛雪，碎玉敲風甌。
平生鐡石腸，化作繞指柔。
年饑百無贏，接新待來麰。
君才似鵰鶚，脩翎正横秋。
沖天在不日，入侍巖廊游。